次秦少游梅韻
作者：楊萬里
朝代：宋

paragraphs: 南枝外槁中不槁，未葉先花笑人倒。
已從寒裏著詩愁，可復溪邊被花惱。
非渠攙出百卉前，爾許清寒誰敢早。
有花無雪花只俗，有雪無梅雪何好。
冷蕊不風元自香，瘦柯寫月真如掃。
但令一壑蒔橫斜，便挂竹皮爲渠老。
秦七蘇二冰玉詞，絕唱寒盟幾秋草。
梅邊尚有句可搜，更撚衰髯仰清昊。